Kunnanhallitus	§ 28	28.01.2008	

LAUSUNTO KÄRÄJÄOIKEUSVERKOSTON KEHITTÄMISESTÄ

Kh  § 28	Valmistelija Jari Kangasvieri

	Oikeusministeriö pyytää kirjeellään 23.11.2007 kuntien ym. tahojen lausuntoa oikeusministeriön työryhmän mietinnöstä Käräjäoikeusverkoston kehittäminen (Työryhmämietintö 2007:12). Lausunto pyydetään toimittamaan viimeistään 31.1.2008 mennessä oikeusministeriöön.

	Mietintö on luettavissa sähköisessä muodossa oikeusministeriön verkkosivuilla www.om.fi kohdassa julkaisut/työryhmämietintöjä/2007:12 Käräjäoikeusverkoston kehittäminen.

	Tausta
	Toimeksiannon mukaisesti työryhmän tehtävänä oli laatia ehdotus käräjäoikeusverkoston kehittämiseksi maakuntapohjaiseksi siten, että jokaisessa maakunnassa olisi 1-3 käräjäoikeutta, joiden tavoiteltava väestön vähimmäismäärä on 100 000 asukasta. Lisäksi olisi laadittava ehdotus käräjäoikeuksien mahdollisista sivutoimipisteistä ja arvio käräjäoikeuksien istuntopaikkojen tarpeesta. Näiden ohella on arvioitava uusien käräjäoikeuksien toimitilatarpeet, henkilöstörakenne ja -määrä sekä uudistusten kustannus- ja tuottavuusvaatimukset huolehtien myös suomen- ja ruotsinkielisen väestön kielellisestä asemasta.

Mietintöön sisältyy kaksi eriävää mielipidettä.

Mietinnössä käräjäoikeusverkoston valtakunnalliseksi laajuudeksi esitetään 25 käräjäoikeutta, joista 21 ylittäisi asetetun 100.000 asukkaan rajan. Toimipaikat koostuisivat 25 pääkansliasta, 5 sivukansliasta ja 30 istuntopaikasta. Tarvittava henkilöstömäärä olisi 1.767 henkilötyövuotta, joka olisi 94 henkilöä vähemmän kuin tällä hetkellä. Ehdotettavista käräjäoikeuksista 8 olisi kaksikielisiä, joista Vaasan käräjäoikeus olisi enemmistökieleltään ruotsinkielinen. Yksikielisistä käräjäoikeuksista Ahvenanmaan käräjäoikeus olisi ruotsinkielinen ja muut suomenkielisiä. 

	Käräjäoikeusverkoston kehittämisen taustaksi ja perusteiksi on esitetty seuraavia tekijöitä:
- kiinteistöoikeudelliset kirjaamisasioiden siirtyminen maanmittauslaitokselle ja sähköinen asiointi 
- toimintaympäristön muutos; liikenneyhteydet, kulkuvälineet ja tekniikka kehittyneet 
- ammattitaidon kehittäminen ja käräjäoikeuden kilpailukyky; monipuoliset asiat mahdollistavat ammattitaidon kehittymisen ja toiminnan laadukkuuden
- tehtävien tasaisempi jakautuminen käräjäoikeuksien kesken
- lainkäytön painopisteen siirtäminen käräjäoikeuteen
- tuottavuusohjelman toteuttaminen 
- henkilökohtaisen asiointitarpeen väheneminen.

Mietinnössä esitetään, että Lapin maakunnassa olisi kaksi ja Uudenmaan maakunnassa viisi käräjäoikeutta. Sen sijaan Keski-Pohjanmaan maakuntaan ei esitetä omaa pääkansliaa. Pääkanslia sijoittuisi Ylivieskaan ja sen sivukanslia Kokkolaan. Ehdotuksessa on priorisoitu käräjäoikeuden koko ja henkilöstömäärä maakuntajaon edelle. Luotavan käräjäoikeuspiirin asukasmäärä nousisi lähes 200.000 asukkaaseen, josta ruotsinkielisten määrä olisi noin 7.000 henkilöä. Toteuttaminen vaatisi mm. Ylivieskan toimitilojen peruskorjauksen. Ehdotuksen tavoitteen mukaista 100.000 asukkaan ja 10 tuomarin rajaa ei täyttäisi Ahvenanmaan, Lapin, Kajaanin eikä Porvoon käräjäoikeuksissa.

	Kunnanjohtaja: Toholammin kunnanhallitus antaa seuraavan lausunnon:

	Toholammin kunnanhallitus pitää hyvänä toimeksiannossa työryhmälle asetettuja vaatimuksia kehittää nykyistä suurempia käräjäoikeuksia ja verkoston kehittämistä maakuntapohjaiseksi siten, että jokaisessa maakunnassa on  1-3 käräjäoikeutta.  Suuremmat käräjäoikeudet ovat perusteltuja erityisesti kaksikielisillä alueilla. Eri kieliryhmien asukasmäärät tulee olla riittävän suuret laadukkaiden ja taloudellisten palvelujen järjestämisessä. 

	Mietinnössä esitetyn Ylivieskan käräjäoikeuden ruotsinkielisen väestön määrä on alle 7000 asukasta. Mietinnön kohdan 7.1.4 mukaan kielellisten oikeuksien turvaamiseksi Kokkolan sivupisteeseen tulisi valita tuomareita, joilla on erinomainen ruotsinkielen ja hyvä suomenkielen suullinen ja kirjallinen taito. Esitetyssä ratkaisussa, ruotsinkielisten asukkaiden vähäisyydestä johtuen, vain hyvän (ei siis erinomaisen) suomenkielen taidon omaavat tuomarit antaisivat palveluja merkittävässä määrää suomenkieliselle väestölle. Ratkaisu tarkoittaa suomenkielisen valtaväestön heikompaa palvelutasoa ruotsinkielisiin verrattuna. Erityisesti oikeuslaitoksessa omalla äidinkielellä saadulla palvelulla ja oikeuskäsittelyllä on suuri merkitys. Eri kieliryhmien tasapuolinen kohtelu vaatii molempien ryhmien riittävää kokoa. Ruotsinkielisiä palveluja tarvitsevien määrää tulee siis kasvattaa oleellisesti. 

	Edellä esitetystä johtuen Toholammin kunnanhallitus esittää, että
 	- mietinnössä esitetty Ylivieskan käräjäoikeuden tuomiopiiri tulee laajentaa koskemaan entisen Pietarsaaren käräjäoikeuden tuomiopiirin kuntien alueita. 
	- suomenkielisten ja ruotsinkielisten palvelujen tasavertaisen tuottamisen varmistamiseksi käräjäoikeuden pääkanslian sijaintipaikaksi tulee nimetä Kokkola ja sivukansliat Pietarsaareen, Ylivieskaan ja Raaheen. Myös työryhmälle toimeksiannossa annetun maakuntavelvoitteen toteuttaminen edellyttää Kokkolan nimeämistä pääkansliaksi.
	- Kannuksen kaupungin istuntopaikka tulee säilyttää. 
	- etäisyydet ja kielelliset olosuhteet huomioiden alueen tulee kuulua Vaasan hovioikeuden tuomiopiiriin. 

	Päätös: Päätösehdotus hyväksyttiin yksimielisesti.

	______

Asianmukaisesti allekirjoitetusta ja tarkastetusta pöytäkirjasta kirjoitetun otteen oikeaksi todistaa:

Toholammilla 30.1.2008

Virallisesti:

Jaana Pelkonen
	pöytäkirjanpitäjä